alexandrainst/scandi-wiki huggingface dataset:
Metro 2033

Metro 2033 er et førstepersonsskytespill som utspiller seg i Moskva i år 2033. Spillet er basert på Dmitrij Glukhovskijs bok Metro 2033. Verden har blitt utsatt for atombomber og den eneste trygge plassen på jorden er undergrunnsbanen i Moskva. Hovedpersonen Artyom må sammen med andre personer kjempe mot muterte fiender. Spillet er utviklet av det ukrainske firmaet 4A Games og utgitt av selskapet THQ til plattformene Xbox 360 og Microsoft Windows. Den 17. mai 2013 ble det sluppet et nytt metrospill som heter Metro:Last Light.

Eksterne lenker 
 

Førstepersonsskytespill
Videospill fra 2010
Xbox 360-spill
Windows-spill
Videospill utviklet i Ukraina
Gnaphaloryx

Gnaphaloryx er en slekt av biller som hører til familien hjortebiller (Lucanidae) i gruppen skarabider (Scarabaeoidea).

Utseende 
Middelsstore (13-40 millimeter), litt flate, matt brunlige hjortebiller. Hannens kjever er moderat forstørrede (opptil omtrent så lange som pronotum). Kroppen er dekket med bestøvning og er derfor ganske matt. Pronotum er rektangulært bortsett fra en innskjæring ved bakhjørnet.

Levevis 
Larvene utvikler seg i råtne trestammer.

Utbredelse 
Gnaphaloryx opacus er vidt utbredt fra Burma i vest til Ny-Guinea i øst. De øvrige artene har mer begrensede utbredelser i Indonesia, Filippinene, på Ny-Guinea og omkringliggende øyer, og Salomonøyene.

Systematisk inndeling 
En del arter som tidligere ble ført hit plasseres nå i underslekten Gnaphaegus av den store slekten Aegus.

 Ordenen biller, Coleoptera
 Underordenen Polyphaga
 Overfamilien skarabider, Scarabaeoidea
 Familien hjortebiller, Lucanidae Latreille, 1806
 Underfamilien hjortebiller (Lucaninae) Latreille, 1806
 Stammen Dorcini
 Slekten Gnaphaloryx Burmeister, 1847 
 Underslekten Gnaphaloryx (i snever forstand)
 Gnaphaloryx albertisi Bomans, 1992
 Gnaphaloryx borneensis Nagel, 1927
 Gnaphaloryx capreolus Boileau, 1903
 Gnaphaloryx curtus Kirsch, 1877 - Aru-øyene, Ny-Guinea og New Britain
 Gnaphaloryx dain Kriesche, 1920 - New Britain
 Gnaphaloryx dilaticollis Parry, 1864
 Gnaphaloryx furfuraceus de Lisle, 1970
 Gnaphaloryx gracilis (Nagai, 1994)
 Gnaphaloryx haddeni Benesh, 1950
 Gnaphaloryx horridus Benesh, 1950
 Gnaphaloryx krieschei (Nagel, 1928)
 Gnaphaloryx miles Snellen van Vollenhoven, 1865
 Gnaphaloryx multicavus (Mizunuma, 1994) - Sulawesi
 Gnaphaloryx notarii Lacroix, 1986
 Gnaphaloryx opacus Burmeister, 1847 - fra Burma til Ny-Guinea
 Gnaphaloryx pollinosus de Lisle, 1973 - Salomonøyene
 Gnaphaloryx pulverosus Benesh, 1952
 Gnaphaloryx squalidus (Hope, 1845)
 Gnaphaloryx stigmatifer de Lisle, 1974 - Salomonøyene
 Underslekten Pachistaegus de Lisle, 1967
 Gnaphaloryx besucheti (de Lisle, 1967)
 Gnaphaloryx coiffaiti (de Lisle, 1975)

Kilder 
 Oversikt over artene

Eksterne lenker 
 Bildegalleri og observasjoner om utbredelsen til G. opacus
 

Hjortebiller
Biller formelt beskrevet i 1847
Kromeríž slott

Kroměříž slott (tysk: Kremsier) ligger i byen Kroměříž i Tsjekkia. Sammen med parken omkring, ble slottet i 1998 oppført på UNESCOs verdensarvliste.

Historie 
Slottet ble bygget på tuftene til en gotisk borg, reist over en liten bekk som munner ut i elven Morava. Stanislaus Thurzo ble i 1497 biskop av Olomouc og oppførte på begynnelsen av 1500-tallet et slott på stedet. I begynnelsen var byggestilen gotisk, men den ble etterhvert som arbeidene skred frem endret til renessansestil. Biskop Stanislaus tok slottet som sin residens og opprettet dessuten en orkidehage, kjøkkenhage og blomsterhage. Han mottok stor ros for dette arbeidet da kong Vladislav II besøkte stedet i 1509.

Etter svenskenes ødeleggelser under tredveårskrigen ble slottet renovert fra 1686 av erkebiskopen av Olomuc etter utkast i senbarokkstil av Wien-arkitektene Filiberto Lucchese og Giovanni Pietro Tencalla. Parkanleggene og blomsterhagen er også oppført i denne stilen.

Etter en brann utførte Franz Hiernle fra 1752 til 1760 ombygginger til empirestil av bl.a. biblioteket og senere (1770) også den store salen.

Malerisamlingen i slottet omfatter verker av bl.a. tyske, italienske og nederlandske kunstnere fra 1400- til 1800-tallet. Blant de representerte kunstnerne er Lucas Cranach den eldre, Hans von Aachen, Jacob Bassano, Paolo Veronese, Tizian (Apollo und Marsyas), Jan Brueghel den eldre, Anthonis van Dyck og Johann Heinrich Schönfeld.

Bildegalleri

Referanser

Eksterne lenker 
 
 Internettsiden til slottet (tsjekkisk, polsk, tysk, engelsk, fransk, spansk, italiensk og portugisisk)

Verdensarven i Tsjekkia
Tsjekkias historie
Slott i Tsjekkia
Mähren
Tsjekkisk kultur
Rødstrømper

Rødstrømper  eller rødstrømpebevegelsen (av amerikansk redstockings) er navn på en del av kvinnebevegelsen i den vestlige verden som oppsto  rundt 1970.

Det var blant kvinneaktivister i New York at fargen rødt og begrepet «the Redstockings» ble lansert for å markere en ny giv og en slags avstandstagen til den tidligere betegnelsen blåstrømper som på 1700- og 1800-tallet ble brukt nedsettende om borgerlige, intellektuelle kvinnesaksvinner i Storbritannia. Kvinnesaken skulle fremstå i nytt lys, som en feministisk retning, som både var radikalt nytenkende og venstreorientert. Bevegelsen ønsket dessuten større åpenhet omkring seksualitet, prevensjonsundervisning og reiste krav om fri abort.

Politiske mål
Bevegelsen hadde ikke likestilling, men kvinnefrigjøring som fremste mål. Forkjemperne ville skape et annerledes samfunn, og deres slagord ble: «Ingen kvinnekamp uten klassekamp, og ingen klassekamp uten kvinnekamp». Det oppsto eksklusive kvinnegrupper (også før Kvinnegruppa Ottar, som først ble etablert i 1991), feministiske samlingssteder og såkalte kvinnehus, hvor bare kvinner hadde adgang. I kjølvannet av dette fikk vi kvinnefestivaler, informasjonskampanier for kvinners kropp og seksualitet, kvinnetog (8. mars-demonstrasjoner), jenteband (for eksempel Amtmandens døtre etter tittelen på Camilla Colletts roman), kvinnelitteratur og –filmer. I forlengelsen av slike engasjement oppsto en rekke statlige institusjoner og ordninger, som Krisesenter for kvinner, Kvinnemuseet på Kongsvinger, lovbestemt fri abort, krav om kjønnskvotering, og begrepet kvinneregjering, da Gro Harlem Brundtland ble statsminister og skapte verdenssensasjon gjennom å oppnevne hele seks kvinnelige statsråder.

Virkemidler
Rødstrømpene gjennomførte i løpet av 1970-tallet en rekke provoserende og utradisjonelle aksjoner, som skapte stor medieoppmerksomhet og offentlig debatt – om global kvinneundertrykkelse, maktspråk og mannlige herskerteknikker (Berit Ås), retten til å eie og bestemme over egen kropp, kvinnerollen, likelønn og fri abort. De mottok også sympati og støtte fra menn. John Lennon skapte stor oppmerksomhet rundt hitlåten Woman Is the Nigger of the World, der ikke minst bruken av betegnelsen «nigger» krevde at komponisten selv stilte opp i en rekke intervjuer og forklarte ordbruken og sin egen anskuelse rundt universell diskriminering grunnet kjønnsforskjeller. Som en sympatierklæring til kvinnelige verdier oppsto også den senere så latterliggjorte «myke mann» i fotformsko og lilla sjal, en unisex-uniform som også radikale kvinner bar.

Se også
Radikalfeminisme
Kvinnebevegelsen
Feminisme

Politiske bevegelser
Feminisme
Cheval

Cheval var Christianias/Oslos største dyrehospital på hele første del av 1900-tallet. Cheval lå sentralt i byen, like ved Pipervika mellom Vestbanen og bygget til det daværende Cirkus Verdensteater. Adressen var Holmens Gade 6.

Cheval-bygget ble reist i årene 1899–1900, og var etter datidens standard et svært moderne, treetasjes bygg. Det var utstyrt med syv nymotens vannklosett, hadde internt telefonanlegg og gulv med linoleumsbelegg.

Første etasje huset operasjonsrom, kontorer, hestestaller med plass til 11 hester, plass for hunder og garasje for automobiler. Hundeklinikken lå i andre etasje, der den tok opp syv rom.

Eiendommen ble ekspropriert av Oslo kommune i 1930, da området ble omregulert i forbindelse med planene om nytt rådhus. Cheval ble imidlertid ikke revet før i 1956, da området ble bebygget med kontor- og forretningsbygg.

Dyrehospitalet lå vegg i vegg med byens sentrale politistasjon, og mange av byens løshunder endte den gang sine dager på Cheval. Løshundene var et problem i hovedstaden, og alle politiet tok hånd om ble plassert på Cheval.

Eksterne lenker
 Om dyrehospitalet Cheval på byarkivets nettsider.

Byggverk i Oslo
Oslo sentrum
Byggverk fullført i 1890
Byggverk revet i 1956
Elise Aubert

Elise Sofie Aubert (pikenavn Aars), (født 8. februar 1837 i Lier, død 30. november 1909 i Kristiania) var en norsk forfatter.

Familie 
Elise Aubert var datter av sokneprest Nils Frederik Julius Aars (1807-1865) og hustru Sofie Elisabeth Stabel (1813–1886). Elise vokste opp på prestegårdene i Lier, Alta og Lom i Gudbrandsdalen. Det var her hun møtte sorenskriverassistenten Ludvig Maribo Benjamin Aubert (1838–1896). De ble gift 24. november 1864. Han ble senere både statsråd og professor i jus.

Liv og virke 
Elise Aubert er spesielt kjent for sine kulturhistoriske bøker med fine iakttakelser av dagliglivet på de gamle prestegårder. Hun har også syslet mye med ulike typer memoarlitteratur, brevutgivelser og publisering av dagboksnotater. Hun kom til å engasjere seg sterkt for kvinners rett til høyere utdannelse, og kom i 1874, sammen med Hedvig Maribo, til å stille seg i spissen for opprettelsen av den første Læseforening for Kvinder i Kristiania.

I 1870-årene skrev hun artikler, føljetonger og små fortellinger under pseudonymene «Tante Dorthe» og «E-e». Det var først med romanen Dagny i 1882 at hun fremsto under fullt navn, samtidig som hun på tittelbladet til Dagny avslørte deler av hva hun tidligere hadde publisert: «Forf. til Hjemmefra, Kirsten, Et Juleminde».

Henrik Ibsen kom til Lom prestegård i 1862 på sin lange fottur. Ibsen gikk over Sognefjellet sammen med hennes forlovede Ludvig Aubert, en tur som ga Ibsen mange inntrykk til diktingen.

Bibliografi 
 Hjemmefra. Fortællinger for de Unge, 1878
 Kirsten. En Fortælling, 1880
 Et Juleminde, 1881
 Dagny, 1882
 Theori og Praxis (skuespill)
 Bølgeslag, 1886
 Stedbarnet. Fortælling, 1889
 Forfængelighed. Fortælling, 1890
 Fra Hovedstaden i Syttiaarene, 1892
 Fjeldfolk. To Fortællinger, 1893
 Fra de gamle Prestegaarde, 1902
 Dage som svandt, 1903
 Glimt, 1904
 Tidens tegn, 1906
 Da Bedstemor var ung. Udvalgte Fortællinger, 2 bd., 1910 (inneholder Et Juleminde, Fjeldfolk, Fra Hovedstaden, Hjemmefra, Dagny)
 Fra Krinoline-Tiden. Elise Auberts Ungdomsbreve og Dagbøker, ved Sofie Aubert Lindbæk, 1921

Oversatt til nederlandsk 
 Uit de hoofdstad (Fra Hovedstaden i Syttiaarene), 1894

Referanser

Andre kilder 
 S. A. Lindbæk: Innledning til Fra Krinoline-Tiden: Elise Auberts Ungdomsbreve og Dagbøker, 1921.
 Anders Krogvig: biografi i NBL1, bd. 1, 1923.
 Sonja Hagemann: Barnelitteratur i Norge 1850–1914,1970, s. 53–55.
 E. Egeberg: «Elise Aubert – norsk forfatterinne (1839–1909)» i Å. Hjorth Lervik (red.): Ukjente kvinnelige forfattere, Tromsø 1978, s. 79–93.
 K. Berg: Dydens triumf! En analyse av Elise Auberts bøker Kirsten, Dagny, Bølgeslag, Stedbarnet og Forfængelighed. Hovedoppgave ved UiO, 1984.

Eksterne lenker 
 

Norske forfattere
Norske forfattere av reiseskildringer
Personer begravet på Vår Frelsers gravlund
Personer fra Lom kommune
Oppdal Sentralidrettsanlegg

Oppdal Sentralidrettsanlegg eller Oppdal Stadion er et kombinert idrettsanlegg for fotball og friidrett på Oppdal. Anlegget ble etablert i 1952, og fikk det røde kunststoffdekket spurtan fordelt på seks løpebaner i 1988. Anlegget har status som fylkesanlegg for friidrett. Fotballbanen har gressmatte. Anlegget er hjemmebane for Oppdal Idrettslag.

Stadion var kombinert anlegg for skøyter frem til 1988. Geir Karlstad forbedret sin egen juniorverdensrekord på 5 000 m til 7.08,96 under Allround-NM på skøyter 1982 fra sitt løp på 7.18,50 under Junior-VM på skøyter fra helgen før i Innsbruck, Østerrike, et junior-VM som Karlstad vant sammenlagt. I tillegg ble også Maraton-NM på skøyter 1988 og 1989 som alle ble arrangert her av Oppdal Skøyteklubb samt Junior-NM allround 1971 for herrer som ble arrangert av T&IL National.

Referanser

Eksterne lenker 
 Stadionanlegg hos friidrett.no
 stadionsiden.com
 
 

Idrettsanlegg i Trøndelag
Sport i Oppdal
Byggverk fullført i 1952
Friidrettsarenaer i Norge
Fotballstadioner i Norge
Tidligere skøytearenaer i Norge
Artikler i skøytesportprosjektet
Byggverk i Oppdal
Valget i Israel 2013

Valget i Israel 2013 var valget til Israels nasjonalforsamling Knesset, avholdt den 22. januar 2013. Statsminister Benjamin Netanyahus samarbeidsliste mellom Likud og Yisrael Beiteinu mistet 11 seter i Knesset, og endte opp med 31 seter. Sentrumskandidaten Yair Lapid og det nystartede partiet Yesh Atid ble valgets vinner med 19 seter. Kadima, som vant flest seter ved Valget i Israel 2009, mistet nesten alle og endte opp med to seter. Da 99% av stemmene var talt opp viste resultatet at høyresiden og de religiøse ortodokse partiene hadde fått 60 seter, mens sentrum-venstresiden og de arabiske partiene hadde fått 60 seter.

Partiene Yesh Atid og Det jødiske hjem laget en avtale som sa at det ene partiet ikke ville gå inn i en regjering uten det andre, noe som effektivt hindret en regjeringsdannelse uten disse partiene. 14. mars 2013 ble en koalisjonsregjering mellom høyrepartiene Likud, Yisrael Beiteinu og Det jødiske hjem og sentrumspartiene Yesh Atid  og Hatnuah annonsert.

Referanser

Eksterne lenker 
 

Israel
Valg i Israel
František Udržal

František Udržal (født 1. januar 1866 i Dolní Roveň i Böhmen i Østerrike, død 25. april 1938 i Praha i Tsjekkoslovakia) var en tsjekkoslovakisk politiker. Han var Tsjekkoslovakias statsminister fra 1. februar 1929 til 24. oktober 1932, samt forsvarsminister i to perioder.

Udržal var medlem og leder av det mektige Det republikanske partiet av jordbruks- og småbruksfolk. Hans politiske karriere startet i lokalparlamentet i Böhmen, deretter ble han medlem av Reichsrat i Østerrike-Ungarn, og deretter nasjonalforsamlingen i Tsjekkoslovakia. Han tjenestegjorde som forsvarsminister i syv år i løpet av to perioder, 1921–1925 og 1926–1929. Han var Tsjekkoslovakias statsminister i fire år  fra 1. februar 1929 til 24. oktober 1932 fordelt på to perioder 1. februar 1929 - 7. desember 1929 og 7. desember 1929 - 29. oktober 1932.

Referanser

Eksterne lenker 
 Transcript from parliament with his short bio {tsjekkisk}

Tsjekkoslovakias statsministre
Personer fra Okres Pardubice
Sverre Olaf Lie

Sverre Olaf Lie (født 27. februar 1938 i Oslo) er en norsk barnelege, dr.med. og professor. Han ble utnevnt til professor i medisin (barnesykdommer) ved Universitetet i Oslo og bestyrer for Pediatrisk forskningsinstitutt i 1976. I 1991 ble han klinikksjef for Barneklinikken ved Rikshospitalet. Han ble senere seniorrådgiver i global helse i Helsedepartementet. Han har en betydelig vitenskapelig publikasjonsvirksomhet og er aktiv innen internasjonalt hjelpearbeid for barn.

Han er æresmedlem i Indian Academy of Pediatrics.

Referanser

Eksterne lenker 
 Store norske leksikon

Norske barneleger
Personer tilknyttet Oslo universitetssykehus
Riddere av 1. klasse av St. Olavs Orden
The Immortal

The Immortal er debutalbumet til det norske symfonisk black metal-bandet Gromth.

Musikkalbumet ble utgitt på Worlds Apart Records i 2011 og er et konseptalbum.

Sporliste 
 «Rise Destroyer»
 «Unknown»
 «Remember»
 «Killing»
 «Enemy»
 «Philosopher»
 «The Immortal»
 «My Mind»
 «The Everlasting God»
 «Explosive Power»
 «I Destroy, Therefore I Am»
 «I Leave the Dead Behind...»
 «Death Eternal»
 «The Destruction of All that is, that Was, and that Ever Could Be»
 «Finale – Destroyer of Worlds»
 «Extinction»

Debutalbum fra 2011
Black metal-album
Norske musikkalbum
Kroměříž

Kroměříž (tysk: Kremsier, polsk: Kromieryż) er en by i regionen Zlín i Tsjekkia. Den ligger øst i landet, ikke langt fra grensen til Slovakia. Byen er best kjent for Kromeríž slott som er oppført på UNESCOs verdensarvliste. Byen har rundt 29 000 innbyggere.

Historie 

Kroměříž vokste frem som en markedslandsby. I 1110 ble den kjøpt av Biskopen av Olomouc. Det var biskopen Bruno von Schaumburg (1241 - 1281) som gjorde Kroměříž til sentrum for de biskoplige besittelser i Mähren. Han begynte byggingen av flere av de lokale byggverkene, slik som slottet, katedralen og forsvarsverkene. Senere biskoper har utvidet og befestet byen, de utvidet også slottet.

Kroměříž ble rammet hardt under tredveårskrigen og plyndret gjentatte ganger av svenske tropper. Samtidig ble byen også rammet av pestutbrudd. Etter krigen ble byen gjenoppbygget av biskop Karl II von Liechtenstein-Kastelkorn. Karl II utvidet slottet og bygget lysthagen som også er innskrevet sammen med slottet på verdensarvlisten.

I 1848 og 1849 var Kroměříž vertskap for det østerrikske Kremsier-parlamentet som var ett forsøk på å gjøre Østerrike til et konstitusjonelt monarki i etterkant av revolusjonene i 1848. Parlamentet utformet den svært kortvarige Kremsiergrunnloven og ble så oppløst.

Vennskapsbyer
  Châteaudun, Frankrike
  Nitra, Slovakia
  Krems an der Donau, Østerrike
  Piekary Śląskie, Polen
  Râmnicu Vâlcea, Romania

Referanser

Eksterne lenker 
 

Byer i Zlín (region)
Byer i Mähren
Kroměříž (distrikt)
Kirkeansatte i Delta

Kirkeansatte i Delta er en partipolitisk uavhengig yrkesorganisasjon som organiserer menighetssekretærer, daglige ledere/menighetsforvaltere, menighetsansatte, kirke-/kirkegårdsansatte, diakoner, kateketer, kirkemusikere, kirkeverger og annet administrativt personell ved menighetskontorer, kirkevergekontorer, bispekontorer eller i kirkelige organisasjoner, samt elever og studenter innen disse områdene.

Kirkeansatte i Delta arbeider for å bedre lønns- og arbeidsvilkår for sine medlemmer, og gir ut medlemsbladet Kirkeklokken.

Kirkeansatte i Delta er tilsluttet arbeidstakerorganisasjonen Delta som igjen er tilsluttet Yrkesorganisasjonenes Sentralforbund (YS). Delta er en partipolitisk uavhengig arbeidstakerorganisasjon som arbeider med å ivareta lønns- og arbeidsvilkår i offentlig og privat sektor.

Leder er Tormod Lystrup.

Referanser

Eksterne lenker 
 Kirkeansatte

Norske fagforbund
Etableringer i 1985
Yrkesorganisasjonenes Sentralforbund
Valget i Israel 2006

Valget i Israel 2006 var valget til Israels nasjonalforsamling Knesset, avholdt den 28. mars 2006. Statsminister Ehud Olmerts sentrumsparti Kadima, som ble stiftet fem måneder før valget, ble landets største. Arbeiderpartiet ble det nest største, mens Benjamin Netanyahus høyreparti Likud mistet 26 seter.

Eksterne lenker
 Valg til det 17. Knesset fra Knessets nettsider.

Israel
Valg i Israel
Vanessa Marcil

Sally Vanessa Ortiz Marcil (født 15. oktober 1968) er en amerikansk skuespillerinne mest kjent for sin rolle i den amerikanske såpeoperaen General Hospital.

Marcil er den yngste av fire barn, og er datter av Patricia Marcil og Peter Ortiz. Hun ble født i Indio i California.

Marcil er mest kjent for sin rolle i den amerikanske såpeoperaen General Hospital som hun spilte i fra 1992-1998, 2000, 2002-2003 og 2010-2011. Hun er også kjent for sin rolle i den amerikanske tv-serien Las Vegas.

Referanser

Eksterne lenker 
 

Skuespillere fra USA
Telč

Telč (tysk: Teltsch) er en by i Tsjekkia. Gamlebyen ble i 1992 oppført på UNESCOs verdensarvliste.

Geografi 
Byen ligger ved foten av Det böhmisk-mähriske høylandet omgitt av sjøer og ved utløpet av elven Telčský potok hvor denne renner ut i Mährische Thaya.

UNESCOs begrunnelse 
Bygningene i Telc som ligger på en høyde i landskapet, var opprinnelig oppført i tre. Etter en brann sent på 1300-tallet, ble byen gjenoppført i steinmateriale og ytterligere vernet mot brann ved at den ble omgitt av kunstige sjøer. Stedets gotiske slott ble gjenreist i høygotisk stil sent på 1400-tallet.

Bilder

Referanser

Eksterne lenker 
 
 Telč slott
 SWR - Erbe der Welt - Historisches Zentrum von Telc (Teltsch) - Video

Jihlava (distrikt)
Byer i Vysočina (region)
Byer i Mähren
Verdensarven i Tsjekkia
Tugendhat (stol)

Tugendhatstolen er en modernistisk stol tegnet av Ludwig Mies van der Rohe i perioden 1929–1930 Tugendhatvillaen i Brno, Tsjekkia.

Tugendhatstolen fremstår som en blanding mellom Mies van der Rohe's Barcelonastol fra 1929 og Brnostolen fra 1929–1930. Arkitekten ga i 1948 det amerikanske selskapet Knoll rettighetene til å produsere stolen med og uten armlener. Stoltypen karakteriseres bl.a. ved at den er uten bakre ben, men at konstruksjonen oppebæres ved styrken i rammens materiale.

Referanser 

Stoler
Tsjekkias historie
Ludwig Mies van der Rohe
Karl-Eirik Kval

Karl-Eirik Kval (født 1960 i Kirkenes) er en norsk lektor, lærebokforfatter i samfunnsfag og skolepolitisk debattant. 

Kval er cand.polit. og har hovedfag i statsvitenskap og han har forsket på innvandreres valgdeltakelse ved Institutt for samfunnsforskning. Han var redaktør av Universitas i perioden 1988-89. Han har utgitt lærebøker i samfunnsfag for videregående skole, og har utgitt lærebøkene Politikk og makt, Individ og fellesskap og Mangfold. Den første er ei lærebok i programfaget politikk og menneskerettigheter, de to andre andre i programfaget sosiologi og sosialantropologi. Han er i dag lektor på Blindern videregående skole. 

Kval har i flere kronikker kritisert norsk skolepolitikk og sentrale regelverk. Han har kritisert matematikkfaget 2P å være være upraktisk og føre til mer frafall. Han har argumentert for opprettelse av toårlige videregåendeutdanninger med høyere læringstrykk og for at skolen og lærere bør få (tilbake) sanksjonsmuligheter mot skulking

I 2014 utga han boka «Det store skolesviket - En diagnose og 18 forslag til forbedringer» om rammevilkårene for undervisninga norsk videregående skole, samt en liste over forbedringsforslag. Redaktør Bjørgulv Braanen i Klassekampen skrev på lederplass at det er «En god og tankevekkende bok om norsk skole». Nationen skriver at «Boka hans er oppskakende lesning. De som føler de har nerver til slikt, bør lese den.» Boka uløste debatt om reglene for fravær og forsentkomming for elever.

I 2012 hadde Kval to novellebidrag i antologien Gruppe 12.

Bibliografi 
 Karl-Eirik Kval og Axel J. Mellbye: Politikk og makt, Cappelen Damm, 2008, ISBN 978-82-02268053. 
 Karl-Eirik Kval, Rune Henningsen og Egil Andersen: Individ og fellesskap, Cappelen Damm, 2007, ISBN 978-82-02270193.
 Karl-Eirik Kval, Martin Westersjø, Odd Gunnar Andreassen og Rune Henningsen: Mangfold, Cappelen Damm, 2012, ISBN 978-82-02371722.
 Karl-Eirik Kval: Det store skolesviket - en diagnose og 18 forslag til forbedringer, Dreyer, 2014, ISBN 9788282651028.
 Karl-Eirik Kval: Med appetitt på flere liv, https://bibsys-almaprimo.hosted.exlibrisgroup.com/primo_library/libweb/action/display.do?tabs=detailsTab&ct=display&fn=search&doc=BIBSYS_ILS71508676370002201&indx=5&recIds=BIBSYS_ILS71508676370002201&recIdxs=4&elementId=4&renderMode=poppedOut&displayMode=full&frbrVersion=&frbg=&&dscnt=0&scp.scps=scope%3A%28BIBSYS_ILS%29%2Cscope%3A%28SC_OPEN_ACCESS%29%2Cscope%3A%28%22BIBSYS%22%29%2Cprimo_central_multiple_fe&mode=Basic&vid=BIBSYS&srt=rank&tab=default_tab&vl(freeText0)=karl-eirik%20kval&dum=true&dstmp=1462038402978&gathStatIcon=true

Referanser

Eksterne lenker 

Norske redaktører
Norske pedagoger
Norske lærebokforfattere
Norske statsvitere
Jaromír Turnovský

Jaromír Turnovský (født 30. august 1912) er en tsjekkoslovakisk tidligere skøyteløper som deltok i nasjonale og internasjonale konkurranser i hurtigløp på skøyter for Tsjekkoslovakia.

Internasjonale mesterskap 
Olympiske leker (Vinter) deltatt i ett OL (ved 3 konkurranser)
 Garmisch-Partenkirchen 1936 på 500m, 1500m og 5000m.
 beste resultat delt 30.-plass på 500m i Garmisch-Partenkirchen 1936.

Referanser

Eksterne lenker 
 
  Profil som Jaromir Turnovsky (CZE) og Jaromir Turnowski (POL) på Speedskatingbase.eu (personlige rekorder og distanse-rangering)
  Profil på The-Sports.org (mesterskapsresultater)

Tsjekkoslovakiske skøyteløpere
Deltakere for Tsjekkoslovakia under Vinter-OL 1936
Skøyteløpere under Vinter-OL 1936
Artikler i skøytesportprosjektet